Hof se besluit ŉ ‘stap nader’ rakende Zuma-klagtesPres. Jacob Zuma. Foto: GCIS Die hof het Zuma en die NVG tot 5 Junie gegee om hulle betooghoofde in te dien terwyl die DA tot 3 Julie het om daarop te antwoord. Volgens James Selfe, voorsitter van die DA se federale uitvoerende raad, beteken die hof se besluit om die appèlaansoeke saam aan te hoor dat “daar nie ŉ enkele dag verder voor die appèlhof vermors word totdat die hof ŉ finale bevel oor die saak kan maak nie”. “Hierdie hofstryd om pres. Zuma verantwoordbaar te hou vir die 783 aanklagte van korrupsie, bedrog en rampokkery teen hom sleep nou al langer as ŉ dekade voort en dit is steeds ver van verby,” het Selfe gesê. “Die appèlhof se besluit bring ons egter ŉ stappie nader om te verseker dat die reg sy loop kan neem en dat Zuma uiteindelik moet antwoord rakende die aanklagte teen hom.” Die hooggeregshof in Pretoria het in April verlede jaar beslis die besluit om 783 korrupsie-aanklagte teen Zuma oor die sogenaamde spioenasiebande te laat vaar, was irrasioneel. Mokotedi Mpshe, destydse hoof van die NVG, het in 2009 besluit om Zuma, toe net ANC-president, nié te vervolg nie. Die DA het ná hierdie uitspraak ŉ jare lange hofgeding gevoer om die besluit teen te staan. Lees alle vorige berigte oor die sogenaamde spioenasiebande-saak op Maroela Media.